Shavkat Mirziyoev AQSh Qurolli kuchlari qo'mondonini qabul qildi

Shavkat Mirziyoev 13 iyun kuni Amerika Qo'shma Shtatlari Qurolli kuchlari markaziy qo'mondonligi qo'mondoni general Maykl Kurilla boshchiligidagi delegatsiyani qabul qildi. Bu haqda Prezident matbuot xizmati xabar berdi.
Ta'kidlanishicha, O'zbekiston va AQSh o'rtasidagi strategik sheriklik munosabatlarini yanada rivojlantirish va ko'p qirrali hamkorlikni kengaytirish, mintaqaviy xavfsizlik sohasidagi amaliy aloqalarni davom ettirishning dolzarb masalalari ko'rib chiqilgan.
Afg'onistonda tinchlik va barqarorlikni ta'minlash hamda ijtimoiy-iqtisodiy tiklanishga, shu jumladan, ustuvor infratuzilmaviy loyihalarni amalga oshirishga ko'maklashish borasidagi tashabbus va dasturlarni ilgari surishga alohida e'tibor qaratilgan.
Avvalroq AQSh Qurolli kuchlari qo'mondoni O'zbekiston mudofaa vaziri bilan uchrashgani xabar qilingandi. Qabul davomida O'zbekiston va AQSh o'rtasidagi munosabatlarda tenglik, ishonch va hurmat, o'zaro manfaatlarni inobatga olish kabi printsiplar asosida rivojlanayotgani, strategik sheriklik darajaga yetgani, tinchlik va barqarorlikka tahdid hisoblangan ekstremizm, diniy radikalizm, xalqaro terrorizm hamda boshqa transmilliy xavflarga qarshi kurashishda AQSh bilan maqsadlar bir ekani ta'kidlab o'tilgan.